22/07/2016 | Administración LocalMunicipal
A Coruña
Servizo de Persoal
Publicación do Regulamento de Honras e Distincións do Corpo da Policía Local do Concello da Coruña

ANUNCIO En sesión celebrada ó 4 de xullo, o Pleno do Concello da Coruña aprobou o Regulamento de Honras e Distincións do Corpo da Policía Local: REGULAMENTO DE HONRAS E DISTINCIÓNS CORPO DA POLICÍA LOCAL CONCELLO DA CORUÑA PREÁMBULO Ao amparo do establecido no artigo 106 do Decreto 243/2008, do 16 de outubro, polo que se desenvolve a Lei 4/2007, do 20 de abril, de coordinación de Policías Locais, elabórase o presente Regulamento de honras e distincións do Corpo da Policía Local da Coruña, no que se establecen as honras e distincións coas que os membros da Policía Local, institucións e persoas físicas alleas ao corpo poderán ser distinguidas polos seus excepcionais méritos ou polos relevantes servizos prestados a favor deste corpo ou dos intereses xerais da cidadanía do municipio da Coruña. Artigo 1.–Creación e modalidades. Coa finalidade de premiar e distinguir publicamente as persoas integrantes da Policía Local da Coruña, por feitos excepcionais, por feitos de particular relevancia relacionados co servizo policial, por permanencia e por traxectoria profesional exemplar así como a aquelas persoas ou entidades públicas e privadas que destaquen pola súa conduta a favor da Policía Local da Coruña, créanse as seguintes modalidades de distincións e recompensas: a) Placa colectiva ao mérito da Policía Local. b) Medalla ao mérito da Policía Local. c) Medalla á traxectoria profesional. d) Felicitacións públicas. e) Medalla á permanencia no servizo. Artigo 2.–Ámbito subxectivo das distincións.1.–A Placa colectiva ao mérito da Policía Local, destinarase a distinguir as unidades, seccións ou grupos da Policía Local da Coruña ou as unidades operativas deles, pola súa contribución e meritorio labor colectivo en favor da dignificación e do recoñecemento público da Policía Local, así como na súa defensa e promoción dos dereitos e liberdades públicas. Excepcionalmente, poderán ser distinguidas aquelas persoas ou entidades públicas e privadas que cumpran algunha das condicións esixidas para a súa concesión e que se valoren de forma especial actuacións particularmente relacionadas coa Policía Local, no exercicio das súas funcións.2.–A Medalla ao mérito da Policía Local destinarase a distinguir a título individual o persoal funcionario da Policía Local da Coruña que destaque de forma relevante pola súa notoria entrega ao servizo, polo seu traballo humanitario e a súa contribución á dignificación, prestixio e recoñecemento público da Policía Local, así como na defensa e promoción dos dereitos e liberdades públicas. Excepcionalmente, poderán ser distinguidas aquelas persoas ou entidades públicas e privadas que cumpran algunha das condicións esixidas para a súa concesión. Para este efecto, valoraranse de forma especial as actuacións particularmente relacionadas coa Policía Local, no exercicio das súas funcións.3.–A medalla á traxectoria profesional destinarase ao persoal funcionario integrante da Policía Local da Coruña que se distinga por desenvolver unha traxectoria profesional exemplar no Corpo.4.–As felicitacións públicas concederanse a persoas alleas ao Corpo da Policía Local da Coruña ou a entidades públicas ou privadas que destacasen na promoción e no apoio ás funcións da Policía Local da Coruña. Excepcionalmente poderán concederse a membros do Corpo da Policía Local da Coruña pola realización de actividades fóra da súa actividade profesional que destaquen no estudo, promoción, dignificación, colaboración e apoio á función da Policía Local.5.–A medalla á permanencia no servizo entregarase ao persoal funcionario da Policía Local da Coruña, calquera que sexa a súa categoría, como premio aos anos de servizos efectivamente prestados á cidadanía da Coruña.6.–Os gastos que implique a concesión de honras e distincións serán sufragados integramente polo Concello da Coruña. Artigo 3.–Outras honras e dereitos.1.–As persoas titulares das distincións terán dereito ao uso delas sobre o uniforme, nos termos previstos na normativa de uniformidade vixente.2.–As persoas distinguidas poderán ocupar un lugar ou sitio preferente nos actos oficiais aos que fosen convocados ou organizados polo Concello da Coruña.3.–A Comisión de Distincións, regulada no artigo II do presente regulamento, propoñeralle ao Concello da Coruña o nomeamento como persoal funcionario honorífico aos/ás seus/súas Policías Locais, coa categoría que ocupasen ao cesar no servizo pola xubilación, a incapacidade ou o falecemento do funcionariado pertencente ao Corpo da Policía Local. Ademais, entregaráselles un recordo en honra ao labor desempeñado no Corpo.4.–A todas as persoas distinguidas entregaráselles a medalla e o diploma acreditativo correspondente á distinción, coas características que se recollen nos anexos deste regulamento.5.–O/a xefe/a do Corpo da Policía Local poderá, ao longo do ano, felicitar motivadamente a membros do corpo por actos destacados que non impliquen a concesión dalgunha das distincións reguladas neste regulamento. Artigo 4.–Placa colectiva ao mérito da Policía Local. Para conceder a Placa colectiva ao mérito da Policía Local será necesario que as persoas propostas reúnan algunha das seguintes condicións: a) Participar nun acto de servizo de especial dificultade ou complexidade que requira dos funcionarios/as actuantes unha acción de carácter extraordinario e excepcional que puxese en risco grave e inminente as súas vidas e do que se deriven inequívocos beneficios na defensa e promoción dos dereitos e liberdades públicas de especial transcendencia e repercusión no ámbito do municipio ou na imaxe do Corpo. b) Por un destacado labor relativo a estudos ou traballos científicos que comporten prestixio e evidencien un labor colectivo en favor da dignificación e do recoñecemento público do Corpo da Policía Local, que sexan de manifesto interese policial dirixidos en particular aos Corpos de Policía Local, ou tamén ao colectivo das forzas e corpos de seguridade, desenvolvidas e recoñecidas no ámbito universitario e doutros organismos públicos. Artigo 5.–Medalla ao mérito da Policía Local. A Medalla ao mérito da Policía Local concederáselles aos/ás axentes que interveñan en actos en defensa e protección dos intereses que teñan encomendados, dos que se derive risco real, grave e concreto para a súa persoa, poñendo de manifesto calidades de valor, sacrificio, lealdade ou abnegación excepcionais, con independencia do resultado producido, sempre que superen o estrito cumprimento das súas obrigas e deberes regulamentarios. Para o seu outorgamento, na conduta observada que orixine o expediente de concesión non poderá mediar menoscabo da honra ou actos contrarios aos principios básicos de actuación aplicables á Policía Local. Artigo 6.–Medalla á traxectoria profesional na Policía Local da Coruña.1.–A Medalla á traxectoria profesional entregaráselles anualmente aos/ás Policías Locais, calquera que sexa a súa categoría, cando se dea algún dos seguintes supostos: a) Sobresaír con notoriedade e perseveranza no cumprimento dos deberes do seu cargo, que constitúa unha conduta exemplar e prolongada no tempo, en aras á dignificación, prestixio e recoñecemento público das Policías Locais, así como na súa misión de defensa, promoción e protección das liberdades públicas. Será requisito indispensable para ser elixible neste apartado ter un mínimo de quince anos de servizo no Corpo da Policía Local da Coruña e que non consten antecedentes desfavorables no seu expediente persoal ou pendentes de cancelar. b) Realizar estudos profesionais ou científicos relevantes que prestixien as competencias e funcións das Policías Locais, que sexan de manifesto interese policial dirixidos en particular aos Corpos de Policía Local, ou tamén ao colectivo das forzas e corpos de seguridade, desenvolvidas e recoñecidas no ámbito universitario e doutros organismos públicos.2.–Ningún axente poderá recibir esta distinción máis dunha vez en toda a súa carreira profesional por cada un dos supostos de concesión. Artigo 7.–Felicitacións públicas. As felicitacións públicas concederanse de forma discrecional a persoas alleas ao Corpo da Policía Local da Coruña ou entidades públicas ou privadas que pola súa actividade profesional ou docente destacasen no estudo, promoción, dignificación, colaboración e apoio á función da Policía Local. Así mesmo, poderanse entregar felicitacións públicas a membros do Corpo da Policía Local da Coruña pola realización de actividades fóra da actividade profesional que destacasen no estudo, promoción, dignificación, colaboración e apoio á función da Policía Local. Artigo 8.–Medalla á permanencia no servizo.1.–A Medalla á permanencia no servizo entregaráselles anualmente aos/ás Policías Locais, calquera que sexa a súa categoría, cando cumpran os seguintes anos de servizo activo no Corpo da Policía Local da Coruña, no ano anterior á convocatoria: – Aos 20 anos, concederase a medalla á permanencia con distintivo branco. – Aos 30 anos, concederase a medalla á permanencia con distintivo verde. – Aos 35 anos, concederase a medalla á permanencia con distintivo azul. – Aos 40 anos, concederase a medalla á permanencia con distintivo granate.2.–Será requisito indispensable para ser elixible neste apartado ter cumprido os anos de antigüidade no Corpo da Policía Local da Coruña sinalados no apartado anterior e que non consten antecedentes desfavorables no seu expediente persoal ou pendentes de cancelar. Artigo 9.–Descrición das distincións.1.–As descricións das distincións, medallas e diplomas, así como dos pasadores recóllense nos anexos I e II do presente regulamento.2.–As medallas colocaranse na peza de roupa exterior no lado esquerdo do peito por encima do bordo superior do peto. O seu uso será en actos protocolarios propios, sexan do Concello ou da Policía Local. Os pasadores serán de uso voluntario nas pezas de roupa de servizo ordinario e nos actos protocolarios doutras institucións. Colocaranse na peza exterior no lado esquerdo do peito por encima do bordo superior do peto. Artigo 10.–Efectos das distincións.1. As distincións previstas no artigo 1 teñen carácter vitalicio, sen prexuízo da posibilidade da súa perda nos supostos previstos no artigo 21 e outórganse unicamente para os efectos honoríficos, sen que se derive prestación económica en ningún caso.2. As distincións figurarán no expediente persoal e, se é o caso, e de acordo co previsto na normativa legal respecto diso, poderán ser valorados para a carreira profesional como mérito nos procedementos de acceso, promoción interna, mobilidade e restantes sistemas de provisión de postos de traballo e postos de destino ou servizo. Artigo 11.–Comisión de Distincións. Para o estudo e a valoración das propostas de concesión de medallas e felicitacións, como trámite previo á proposta definitiva, nomearase unha Comisión de Distincións, que funcionará como órgano colexiado e que estará composta polos seguintes membros: – Presidencia.–A presidencia ostentaraa o Alcalde ou Alcaldesa, Concelleiro/a Delegado/a ou titular do órgano directivo municipal en quen delegue. – Secretaría: a secretaría corresponderalle a un/unha funcionario/a de carreira, pertencente ao Servizo de Persoal ou quen o/a substitúa, que terá voz pero non voto. – Vogais: os/as vogais estarán integrados/as por:  1 Intendente principal ou Intendente, 1 Inspector/a Principal, 1 Inspector/a e 1 Oficial, que serán designados/as a través dun sistema rotatorio, que se rexerá por criterios de antigüidade na categoría.  1 funcionario/a, designado por cada unha das organizacións sindicais con representación no Concello, que pertencerá preferentemente á escala básica do corpo. A súa composición terá natureza paritaria. O nomeamento dos seus membros, salvo o/a presidente/a e o/a secretario/a, realizarase con cada convocatoria e será de carácter rotatorio anual. Os/as vogais deberán ter unha antigüidade mínima de 5 anos no Corpo da Policía Local da Coruña. No caso de alteración da natureza paritaria entre os membros da Comisión, nomearase: – Un novo vogal pertencente á categoría de oficial, seguindo os criterios rotatorios de antigüidade, no caso de que a alteración sexa causada polo aumento da cota sindical. – Un novo vogal proposto pola organización sindical con maior representatividade no Concello, no caso de que a alteración sexa causada por diminución da cota sindical. En caso de empate, o/a presidente/a terá voto de calidade. Para a constitución válida da Comisión de Distincións será necesaria a asistencia da maioría absoluta dos seus membros, sendo requisito necesario que asistan, como mínimo, dous representantes da organización e dous representantes das organizacións sindicais. A adopción de acordos pola comisión requirirá, salvo nos casos previstos neste artigo, a maioría absoluta das persoas asistentes. A participación nesta Comisión constitúe un dereito e unha obriga para todos os seus membros no desempeño das súas funcións. Son funcións da Comisión de Distincións as seguintes: – Estudo e valoración das propostas presentadas para a concesión da placa colectiva ao mérito da Policía Local e a medalla ao mérito da Policía Local. – Estudo e valoración, na medalla á traxectoria profesional, das votacións dos mandos e dos/as policías. – Estudo e valoración das propostas relativas á concesión de felicitacións públicas. – Proposta de concesión de distincións á Concellería Delegada, Coordinación ou Dirección da Área. – Rexeitar, motivadamente, o resultado das votacións dos mandos e dos/as policías, cando considere que concorren circunstancias que desvirtúan a finalidade do proceso. Para ese fin, poderánselles pedir aos mandos os informes aclaratorios que se consideren necesarios para emitir o xuízo crítico. Se calquera dos membros da Comisión considera que concorre algún suposto de rexeitamento, someterase á votación da Comisión, sendo necesaria a obtención da maioría absoluta das persoas asistentes para iniciar o proceso de revisión da proposta. A adopción do acordo de rexeitamento dunha proposta requirirá a aprobación da maioría de dous terzos das persoas asistentes. – Estudo e valoración das circunstancias que poidan dar lugar á perda da distinción concedida, nos termos do artigo 21 do presente regulamento. – Estudo e resolución daquelas incidencias relacionadas coa concesión de distincións. En calquera momento, por proposta dun terzo dos seus membros, a Comisión poderá requirir a presentación dos informes motivados realizados polos mandos ou, se é o caso, informes complementarios. Artigo 12.–Competencia para a concesión da Placa colectiva e a Medalla ao mérito da Policía Local e da Medalla á traxectoria profesional. A concesión das seguintes distincións será competencia do Pleno do Concello, por acordo da maioría simple do número legal de membros que compoñen a Corporación municipal, por proposta de concellería, coordinador/a ou director/a competente en materia de Seguridade Cidadá, segundo a proposta formulada pola Comisión de Distincións: – A Placa colectiva ao mérito da Policía Local. – A Medalla ao mérito da Policía Local. – A Medalla á traxectoria profesional na Policía Local da Coruña. Artigo 13.–Procedemento para a concesión da Placa colectiva e á Medalla ao mérito da Policía Local.1.–A iniciación, que será de oficio, e a tramitación dos expedientes corresponderalle á Xefatura do Corpo da Policía Local, quen aprobará anualmente, o 1 de xaneiro de cada exercicio, unha convocatoria pública para a concesión de distincións aos membros da Policía Local da Coruña nos que, durante o ano ao que se refire a convocatoria concorra algunha das condicións sinaladas nos artigos 4 e 5 do presente regulamento.2.–As propostas de candidaturas á placa colectiva e á/as medalla/s ao mérito da Policía Local poderanse presentar en calquera momento, ao longo do ano ao que se refire a convocatoria, ou ata o 31 de xaneiro do ano seguinte. Calquera funcionario/a do Corpo da Policía Local poderá impulsar o expediente de concesión.3.–As propostas realizaranse por escrito, especificando as razóns polas que son estimados/as merecedores/as da distinción. Dada a repercusión favorable que pode ter na vida do funcionariado, ademais da distinción e do prestixio que para a persoa afectada supón, é necesario que o feito ou a liña de conduta que se propón recompensar estea total e fidedignamente contrastado. Para iso, por parte da Xefatura do Corpo iniciarase, se procede, o correspondente expediente e, de ser o caso, poderá adoptar as medidas probatorias que estime oportunas en relación con aqueles actos e condutas que non resulten suficientemente acreditados, recadando, se fose preciso, testemuños doutros compoñentes do Corpo ou persoas presentes, co fin de evitar apreciacións subxectivas que puidesen desvirtuar o espírito da distinción.4.–As propostas serán sometidas á valoración e ao informe da Comisión de Distincións do Corpo da Policía Local da Coruña. Unha vez examinadas e estudadas todas as propostas, a Comisión de Distincións adoptará un acordo sobre o outorgamento de distincións a funcionarios/as ou un grupo de funcionarios/as pertencentes ao Corpo da Policía Local que sexan merecedores/as da concesión dalgunha das reguladas no presente artigo. Seguidamente, publicarase no taboleiro de anuncios da Xefatura da Policía Local. O acordo adoptado pola Comisión enviaráselle, a través da Dirección/Coordinación da Área, ao Alcalde ou á Alcaldesa, ou Concelleiro/a Delegado/a en materia de Seguridade Cidadá, para a súa tramitación plenaria.5.–Tramitado o expediente e redactada a proposta definitiva, se esta fose favorable, o/a concelleiro/a delegado/a, coordinador/a ou director/a competente en materia de Seguridade Cidadá enviaralle a proposta ao Concello en Pleno. Para a súa aprobación requirirase o voto favorable da maioría simple dos seus membros. O acordo de concesión da placa colectiva e da medalla ao mérito da Policía Local será publicado no Boletín Oficial da Provincia.6.–En todo caso, o órgano competente para resolver poderá solicitar aclaracións ou a achega de cantos documentos e datos considere procedentes en relación coas propostas presentadas. Artigo 14.–Procedemento para a concesión da Medalla á traxectoria profesional.1.–Anualmente, a Comisión de Distincións elixirá ata cinco membros do persoal para a concesión da medalla á traxectoria profesional, dos cales, polo menos, tres deberán pertencer á categoría de policía e un a mandos. Dos cinco, catro serán propostos por votación secreta dos Mandos e un por votación secreta dos policías.2.–As propostas dos mandos e dos policías deberán ter en conta os seguintes criterios de valoración: 1. Presenza e imaxe persoal 2. Disciplina 3. Calidade do traballo 4. Relacións cos/as compañeiros/as 5. Dinamismo 6. Responsabilidade 7. Equilibrio emocional e autocontrol 8. Madurez e xuízo crítico 9. Motivación e superación persoal 10. Outras circunstancias meritorias Tanto os mandos como os policías poderán propoñer un máximo de cinco candidatos/as. A votación realizarase a través da papeleta que figura no Anexo III deste regulamento. Para ponderar o voto, ao primeiro proposto outorgaráselle 5 puntos; ao segundo, 4 puntos; ao terceiro, 3 puntos; ao cuarto, 2 puntos; e ao quinto, 1 punto. No suposto de que se propoñan menos de cinco candidatos, a puntuación sería de 5 puntos ao primeiro e aos seguintes darlles progresivamente os puntos correspondentes. No suposto de votar máis candidatos dos sinalados ou conceder unha puntuación distinta á establecida no parágrafo anterior, considerarase que a proposta é nula. Terán a condición de elector aqueles membros da Policía Local que teñan un mínimo de 5 anos de servizo efectivo no Corpo da Policía Local da Coruña. Anualmente, elaborarase un censo de electores e elixibles que será exposto no taboleiro de anuncios para coñecemento xeral. Para a validez de cada unha das votacións, será necesaria unha participación, como mínimo, do 25% en cada unha delas. No caso de non acadar esta porcentaxe na votación de mandos, quedará deserta a proposta de distinción. No caso de non acadar esta porcentaxe na votación de policías, quedará deserta e poderá acrecentar a proposta dos mandos. Se se dese a circunstancia de que un distinguido o fose simultaneamente por mandos e por policías, considerarase distinguido por proposta dos policías, e corresponderíalle a distinción dos mandos ao seguinte da lista destes.3.–A votación, tanto dos mandos como dos policías, realizarase en dous días pertencentes a dúas semanas consecutivas (un día por cada semana) e durante os cambios das quendas de mañá e tarde e as quendas de tarde e noite. Os votos introduciranse en dúas urnas, unha para mandos e outra para policías, que se colocarán nunha mesa na que estarán presentes membros da Comisión de Distincións e un membro da Unidade Administrativa da Policía Local, para os efectos da súa custodia. Ao persoal adscrito ao Corpo que preste os seus servizos en centros de traballo con carácter fixo facilitaráselles a emisión do voto. Finalizada a votación, entregaránselle as urnas á Comisión de Distincións, que procederá ao reconto das votacións e, tras o exame e estudo dos que obtiveron maior número de puntos, resolverá a elección dos/as distinguidos/as. Motivadamente, a Comisión de Distincións poderá rexeitar calquera das propostas presentadas, seguindo o procedemento establecido no artigo 11 do presente regulamento. Artigo 15.–Competencia e procedemento das felicitacións públicas. As felicitacións públicas outorgaránselles ás persoas ás que se refire o artigo 8 do presente regulamento, mediante a resolución do Alcalde ou da Alcaldesa, ou Concelleiro/a Delegado/a da Área de Seguridade Cidadá, por proposta da Xefatura do Corpo. A proposta formulada será trasladada á Comisión de Distincións para o seu coñecemento. Artigo 16.–Competencia e procedemento para a concesión da Medalla á permanencia no servizo.1.–A Medalla á permanencia no servizo entregaráselles anualmente, mediante a decreto do/a Alcalde ou Alcaldesa, aos/ás Policías Locais, calquera que sexa a súa categoría, cando cumpran os anos de servizo no corpo indicados no artigo 8, sen que consten antecedentes desfavorables no seu expediente persoal ou pendentes de cancelar.2.–Para tales efectos, o Servizo de Persoal enviaralle á Xefatura do Corpo da Policía Local, antes do 31 de xaneiro de cada ano, a certificación do cumprimento dos anos de servizo sinalados no artigo 8 e da non existencia no expediente persoal dos antecedentes aos que se refire o apartado anterior.3.–A Xefatura do Corpo da Policía Local enviará as certificacións remitidas á Comisión de Distincións para o seu coñecemento e validación. Seguidamente, enviaráselle á Concellería Delegada, Coordinación ou Dirección en materia de Seguridade Cidadá, a relación daqueles/as Policías Locais, calquera que sexa a súa categoría, nos que concorran os requisitos establecidos para a obtención desta medalla para ditar a correspondente resolución. Artigo 17.–Valoración dos actos de servizo.1.–Non terán carácter acumulativo para a concesión de distincións aqueles actos xa considerados con anterioridade para o outorgamento doutras distincións.2.–As circunstancias xa coñecidas e non estimadas para a concesión dalgunha das distincións reguladas no presente regulamento non poderán ser tomadas en consideración para un novo procedemento, agás que vaian acompañadas de novos feitos que poidan ser valorados como méritos. Artigo 18.–Anotación das distincións. As distincións outorgadas ao persoal funcionario da Policía Local incorporaranse ao expediente persoal da persoa distinguida e enviaranse ao Rexistro das Policías Locais de Galicia. Para ese efecto crearase un Rexistro, no que se recollerán as distincións concedidas, que se custodiará nas dependencias do Corpo da Policía Local. Calquera membro do corpo poderá consultar o rexistro. Artigo 19.–Calendario de datas para as propostas.1.–O día 24 do mes de maio foi declarado a festividade da Policía Local de Galicia. En conmemoración dese día, as distincións serán impostas ás persoas interesadas nun acto solemne de entrega no que se lerán os acordos de concesión.2.–As propostas formuladas con posterioridade á data límite de presentación serán tidas en conta para o ano seguinte.3.–A Xefatura da Policía Local enviaralle ao/á Coordinador/a en materia de Seguridade Cidadá as propostas de concesión definitivas antes do 1 de abril de cada ano.4.–Non obstante o estipulado anteriormente, se o feito meritorio constitúe un acto excepcional ou heroico que polo seu contido exemplar aconselle unha rápida solución de recompensa ou distinción, pode ser tramitado con carácter urxente, en calquera momento, fóra dos prazos indicados. Artigo 20.–Suspensión. O outorgamento das distincións aos membros do Corpo da Policía Local quedará en suspenso se, durante a tramitación da convocatoria se iniciase un expediente disciplinario por falta grave ou moi grave á persoa destinataria delas. En caso de finalizarse o expediente sen ningunha sanción ou no suposto de revogación desta por sentenza xudicial firme, seralle outorgada ao ano seguinte. Artigo 21.–Perda da medalla á traxectoria profesional.1.–O persoal funcionario do Corpo de Policía Local da Coruña que, por sentenza ou resolución administrativa firmes resulte separado do servizo ou suspendido por tres ou máis anos será dado de baixa na distinción outorgada á traxectoria profesional exemplar e perderá todos os dereitos e honras que a súa concesión leve aparellada. Así mesmo, tras o previo requirimento ás persoas interesadas, a perda implicará a devolución do diploma e da distinción concedida.2.–Para estes efectos instruirase un procedemento iniciado de oficio pola Xefatura do Corpo da Policía Local, que se tramitará de igual xeito có procedemento de concesión, dando audiencia ás persoas afectadas. O prazo máximo de resolución deste procedemento será de seis meses, producindo a falta de resolución expresa para os efectos previstos para a caducidade na normativa reguladora do procedemento administrativo común. Disposición transitoria As medallas que correspondan retroactivamente pola permanencia no servizo poderán entregarse en función da dispoñibilidade orzamentaria, dándolles prioridade ás máis antigas, coincidindo ou non co acto da Patroa. Disposicións finais 1.ª. As disposicións deste regulamento aplicaranse aos expedientes que se acorden, resolvan ou aproben a partir da súa entrada en vigor, aínda cando os feitos que os motiven e, se é o caso, o inicio dos expedientes sexan anteriores.2.ª. Ás distincións outorgadas con ocasión dos actos da Patroa da Policía Local da Coruña dos anos 2013, 2014, 2015 e 2016 aplicaránselles os mesmos dereitos, honras e valores que as dos anos posteriores tras a entrada en vigor deste regulamento. Entrada en vigor Este regulamento entrará en vigor ao día seguinte da súa publicación íntegra no Boletín Oficial da Provincia. A Coruña, 12 de xullo de 2016. O director de Economía e Facenda Eduardo Mera Rico